SCI รับทรัพย์ 600 ลบ. หลังคว้างานผลิตเสาไฟแรงสูง “กฟผ.” ดันแบ็คล็อกแตะ 1.5 พันลบ.
SCI คว้างานผลิตเสาส่งไฟฟ้าแรงสูงของการไฟฟ้าฝ่ายผลิตแห่งประเทศไทย มูลค่า 600 ล้านบาท ส่งผลให้หนุนแบ็คล็อกบริษัทเพิ่มขึ้นแตะ 1,500 ล้านบาท ทยอยรับรู้รายได้ตั้งแต่ปีนี้จนถึงกลางปี 2565
25 ต.ค. 2564

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่าบริษัทฯ เพิ่งได้งานผลิตเสาส่งสายไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) ซึ่งมีมูลค่ารวม 600 ล้านบาท โดยจะใช้เวลาผลิตและทยอยส่งมอบประมาณ ​1 ปี
โดยการได้รับงานโครงการใหม่นี้จะส่งผลให้บริษัทฯมีปริมาณงานในมือที่รอรับรู้รายได้เพิ่มขึ้นแตะระดับ 1,500 ล้านบาท ซึ่งจะทยอยรับรู้รายได้ตั้งแต่ปีนี้จนถึงกลางปี 2565 ทั้งนี้ บริษัท ฯ มีแผนที่จะเข้าประมูลโครงการใหม่อย่างต่อเนื่อง โดยคาดว่าทั้งภาครัฐและภาคเอกชนน่าจะเริ่มเปิดประมูลงานมากขึ้นหลังคลายล็อคดาวน์
ขณะเดียวกันงานโครงการโรงไฟฟ้าชุมชนเพื่อเศรษฐกิจฐานราก ที่บริษัทร่วมได้รับคัดเลือก 4 โครงการ กำลังการผลิตรวม 11 เมกะวัตต์ ยังคงเดินหน้า COD ตามแผน
ส่วนภาพรวมในครึ่งปีหลัง คาดว่าจะมีทิศทางที่ดีขึ้นจากครึ่งปีแรก เนื่องจากมีงานในมือรอรับรู้รายได้ตุนไว้แล้ว และบริษัทฯมีแผนที่จะเข้าประมูลงานใหม่อย่างต่อเนื่อง ทั้งในส่วนการผลิตและจำหน่าย รวมถึงการเข้าร่วมประมูลในฐานะผู้รับเหมา โดยบริษัทตั้งเป้าที่จะขยายธุรกิจงานรับเหมาในประเทศ เพื่อเพิ่มช่องทางในการสร้างรายได้มากขึ้น
นอกจากนี้ บริษัทยังมองหาโอกาสในการลงทุนด้านพลังงานทดแทนผ่านบริษัทร่วม เพื่อเพิ่มสัดส่วนรายได้ประจำ (Recurring income) ซึ่งจะช่วยสนับสนุนการเติบโตของรายได้ในอนาคตอย่างยั่งยืน
 